Ħarsien diġitali Minn Dr Alfred Sant Il-kap tal-Bank Ċentrali Amerikan – il-Federal Reserve Board – f'intervista televiżiva għamel stqarrija li ssorprendietni. Qal li l-aqwa biża' finanzjarju kif jarawh sħabu u hu bħalissa, mhuwiex il-possibiltà li d-djun li deħlin għalihom il-gvernijiet biex jilqgħu għat-theddida tal-pandemija se jkissru il-qafas finanzjarju tal-pajjiżi, l-Istati Uniti inkluża. Skont hu, l-aktar ħaġa li qed tinkwetah daż-żmien hi l-possibiltà li s-sistema finanzjarja kollha… ta' pagamenti li jsiru mad-dinja, ta' xiri u bejgħ ta' ishma, ta' trasferimenti bejn banek… tispiċċa sfrundata minn ħidma kriminali jew ta' tip ieħor. Kollox fiha jiddependi minn mekkaniżmi li jitħaddmu bil-kompjuters u permezz tal-internet. Did-dipendenza kibret bla rażan kemm ilha għaddejja l-pandemija. F'tebqa ta' għajn, kriminali jew oħrajn jistgħu jirkbuha. Ikollhom jittieħdu l-miżuri kollha ta' ħarsien – reżiljenza hi l-kelma teknika – biex jilqgħu għal dan l-attakk. Il-problema hi li m'hemm l-ebda garanzija li l-miżuri li qed jittieħdu se jaslu. Għalhekk jinkwieta l-kap tal-Bank Ċentrali Amerikan. Mozzjoni Se titressaq mozzjoni għall-vot fil-plenarja tal-Parlament Ewropew li ġiet dibattuta bħala suġġett fuq l-aġenda fl-aħħar plenarja. Terġa taqla' l-ġrajja diżgustanti tal-qtil tas-sinjura Caruana Galizia. Tagħmilha b'mod li joskura l-isforzi tal-gvern Laburista biex issir tassew ġustizzja dwar dad-delitt atroċi. Nagħraf il-loġika politika li ilha għaddejja mis-snin 50 tas-seklu l-ieħor talanqas, biex kwistjonijiet politiċi Maltin jitqajmu f'dibattiti ta' parlamenti barra l-pajjiż. Din tinħass bħala mezz komdu kif jitkebbsu kontroversji partiġġjani f'Malta. Min-naħa l-oħra, jekk tassew wieħed irid li s-saltna tad-dritt timxi kif għandha timxi, irid iħallilha l-ispazju fejn tista' titħaddem bla xkiel. Inkella mhux tassew iridha taħdem. Dibattiti jew voti politiċi fuq dak li qed jiġri waqt proċeduri kriminali fil-qrati kontra min allegat li kkommetta d-delitt, qed jiftħu triq sħiħa għall-argument li d-drittijiet tal-akkużat qed jiġu kkalpestati. Dak li, għall-konvenjenza politika, iridu n-nies li qed iħeġġu dibbatti u voti mhux f'waqthom? Il-bitħa tal-mirakli Fir-rumanz "Notre Dame ta' Pariġi", Victor Hugo jeħodna fl-hekk imsejħa bitħa tal-mirakli f'nofs Pariġi medjevali. Fiha kif ikun qed jaqa' l-għabex, jinġabru l-bekkejja u t-tlalab tal-belt. Min jiġi għama jew trux u mutu, min bla idejn jew saqajn jew mod kif iżomm bil-wieqfa. Hekk kif jaslu fil-bitħa, kollha jfiequ. F'daqqa l-bitħa ssir suq fejn dak li jkunu daħħlu bil-krib u s-serq tagħhom matul il-jum, jinnegozjawh bejniethom. Bir-rispett kollu, f'din il-bitħa jfakkruni dawk kollha li llum jitbekkew fuq l-innoċenza għalihom issa, mitlufa, tar-Repubblka ta' Malta. Malli jaslu fil-bitħa tal-mirakli tagħhom, tarahom żgur jinbidlu fl-avvultuni li kienu fil-ħajja tagħhom tal-bieraħ.